बावरिया की मानें तो तय किए गए लोगों में 50 फीसदी वो नाम हैं जो कांग्रेस से सिटिंग MLA हैं. इसके साथ ही कांग्रेस ने लगातार हार रहे उम्मीदवारों की इस चुनाव से छुट्टी करने की बात कही है. बावरिया ने कहा कि हम उन लोगों को चुनावी मैदान में नहीं भेजेंगे जो लगातार हार का सामना कर रहे हैं. इसके अलावा उन्होंने पैराशूट उम्मीदवारों को नहीं उतारने की बात पर भी जोर दिया. दीपक बावरिया के बयान के बाद इस बात के कयास लगाए जाने शुरू हो गए हैं कि कांग्रेस के संभावित उम्मीदवार कौन हो सकते हैं. सियासी जानकारों ने इस लिस्ट में ऐसे लोगों को तो जगह दी ही है जो वर्तमान में विधायक हैं, साथ ही कुछ ऐसे नाम भी शामिल किए हैं जो पिछले चुनाव में मामूली अंतर से हारे थे, लेकिन उनसे कांग्रेस को उम्मीद है कि वे इस चुनाव में जीत का सिक्का साबित हो सकते हैं.